**הסיפור של דילרה**

[תגיות: זנות; אוזבקיסטן; 2005]

מבוסס על ראיון עם נציגות המוקד במתקן מיכ"ל, דצמבר 2005.

בפעם הראשונה שהגיעה דילרה לישראל היא נתפסה לאחר שבוע של עבודה במכון ליווי ומיד נשלחה בחזרה לאוזבקיסטן. באוזבקיסטן גייסה אותה אישה בשם הלנה. היה לה הסכם בעל-פה עם הלנה ועם סוחר נוסף שתעבוד במשך שנה, תקבל 3,000$ בחודש ותוכל לחזור לביתה מתי שתרצה (יש לה ילדה קטנה ואב חולה). מאוזבקיסטן הגיעה למוסקבה, שם שהתה כמה ימים, ומשם נשלחה לאוקראינה ומשם למצרים. למצריים הגיעה עם עוד שלוש נשים – שתיים מאוקראינה ואחת מאוזבקיסטן. הן היו במדבר במשך כחודש. ההגעה לישראל התעכבה כיוון שלא הצליחו לעבור את הגבול. במדבר התייחסו אליהן יפה – לא הייתה אלימות, ופעמיים ביום נתנו להן אוכל. באוקטובר 2005 נכנסו הנשים לישראל והגיעו ישירות לתל-אביב. בגלל שזו הייתה הפעם השנייה של דילרה בישראל, ידעה שעליה לשמור על הדרכון וסיפרה לסוחרים ששכחה אותו במצרים ובמשך כל הזמן הצליחה לשמור אותו איתה. הנשים הוחזקו במקום אליו הגיעו הרבה מאוד אנשים (ישראלים דוברי רוסית) שבחנו אותן ולבסוף לקחו 3 בנות (והיא ביניהן) למכון "בננה" ובחורה אחת למכון אחר. ממה ששמעה, כל אחת מהבנות נמכרה תמורת 6,000$. במכון "בננה" עבדו 12 נשים, לפחות אחת מהן אזרחית ישראלית.

דילרה עבדה במכון "בננה" במשך חודשיים ולא קיבלה כל תשלום עבור עבודתה בטענה שעליה להחזיר את עלות הבאתה לישראל. בהגיעה למכון קנו לה שני זוגות מכנסיים וכמה חולצות. הסוחרים סיפקו להן אוכל בסיסי ביותר ובמנות קצובות- אסור לאכול לחם ומותר לאכול קצת סלט ופירות. כמו כן, הוגבלו שעות השינה - הנשים היו הולכות לישון בסביבות 8:00 בבוקר ומעירים אותן ב- 13:00 כדי להתארגן ולצאת לעבודה. הן ישנו 4 בנות בדירה שכללה מערכת מתוחכמת היוצרת מחיצות בתוך הקירות ובמקרה שמגיעה משטרה הן תורגלו להכנס למחיצות ולסגור אותן כך שמבחוץ הדירה נראית ריקה. במכון היה מנגנון דומה.

שעות העבודה היו בין 15:00 עד 8:00 בבוקר למחרת, במשך 30 ימים בחודש. הנשים קיבלו בין 12-18 לקוחות ביום. מהיום שהגיעה לישראל היו לה דימומים חזקים מאוד ולמרות זאת היא אולצה לעבוד ולקבל לקוחות כאשר נאמר לה כי עליה להחדיר לגופה מטליות סופגות. כטיפול היא קיבלה משככי כאבים. המכון סיפק אמצעי מניעה.

הכללים במכון היו נוקשים מאוד - בזמן העבודה אסור לדבר עם הבנות האחרות, כאשר אין לקוחות צריך לנקות או לרקוד ליד לקוחות אחרים, יש חובה להתנשק עם הלקוחות וכד'. נשים שלא עשו דברים אלה או אם הלקוחות התלוננו הנשים נקנסו ב- 100 ₪. אומרת שלא הופעלה אלימות כלפי הנשים, אך עם זאת ציינה שה"בוס" היה זורק עליה את המאפרה אם לא היתה מספיקה לרוקן אותה.

הלקוחות שילמו 230 ₪ לחצי שעה, ו-250 ל-40 דקות. לאחר חודש בו עבדה ללא כל תמורה ביקשה דילרה מהסוחרים 300$ לשלוח הביתה כי הבת שלה חלתה. בכל יום הבטיחו שיתנו לה וכך המשיכה לעבוד במכון עוד חודש נוסף. כשראתה שלא מקבלת את כספה החליטה דילרה לברוח בסיועו של חבר שהכירה בעבודה.

היא יצאה עם מלווה מטעם המכון לקניות בקניון והצליחה לברוח. התגוררה במשך כמה ימים אצל החבר ביפו ויצרה קשר עם מכון ליווי דרך העיתון והחלה לעבוד אצלם – המכון הפנה אליה לקוחות והיא הגיעה אליהם באופן עצמאי. בדצמבר 2005, לאחר שבוע של עבודה עבור מכון הליווי, הוזמנה ע"י שוטרים למקום בצפון ת"א, וכשהגיעה לשם נעצרה. משם הועברה לתחנת משטרה בחולון ולאחר מכן הגיעה למתקן מיכ"ל.

בכלא סיפרה דילרה לנציגות המוקד כי היא רוצה לקבל מהמכון את הכסף המגיע לה עבור החודשיים שבהם עבדה, ושהיא היא מעוניינת להעיד נגד כל הסוחרים ולעשות הכל כדי לתפוס אותם, לעזור לנשים שעדיין מוחזקות שם ובסופו של דבר גם לקבל את הכספים המגיעים לה.

בעבר איימו על דילרה כי אם תברח יגבו את הכספים מהמשפחה שלה, ובהיותה בכלא חששה שהסוחרים יפגעו במשפחתה.